Počiatek, Ján, minister dopravy, výstavby a regionálneho rozvoja SR (2014-07-10):
Ďakujem za slovo. Vážená pani predsedajúca, vážené dámy, vážení páni, vážený pán poslanec, Ministerstvo dopravy, výstavby a regionálneho rozvoja Slovenskej republiky veľmi citlivo vníma problém v platobnej bilancii a disciplíne zhotoviteľov diaľničných stavieb voči svojim subdodávateľom. Dovoľujem si vás uistiť, že Národná diaľničná spoločnosť uhrádza svoje záväzky voči zhotoviteľom oboch úsekov riadne a včas, vo väčšine prípadov pred uplynutím splatnosti príslušných faktúr. Musíme však brať na zreteľ skutočnosť, že Národná diaľničná spoločnosť je v zmluvnom vzťahu a záväzku iba so zhotoviteľom diela, a nie so subdodávateľmi zhotoviteľa. Z uvedeného dôvodu je akékoľvek plnenie zo strany Národnej diaľničnej spoločnosti voči subdodávateľom zhotoviteľa právne nemožné. V spolupráci s Národnou diaľničnou spoločnosťou sa snažíme prichádzať s opatreniami, ktoré by zamedzili výskytu tohto neželaného javu. Národná diaľničná spoločnosť v súčasnosti pripravuje materiál, ktorého výsledkom bude súťaž na rámcové zmluvy s potenciálnymi zhotoviteľmi schopnými vymeniť a nastúpiť po zhotoviteľovi rozostavanej stavby v prípade, že zlyhá. Pri obidvoch zmienených úsekoch obdržal externý stavebný dozor od zhotoviteľa žiadosti o predĺžení lehoty výstavby, ktoré sa momentálne posudzujú na strane stavebného dozoru. Národná diaľničná spoločnosť bude tieto žiadosti posudzovať až po vydaní stanoviska externého stavebného dozoru, ktorý má povinnosť takéto žiadosti vyhodnotiť. Ubezpečujem vás, že Národná diaľničná spoločnosť podnikne všetky kroky potrebné k tomu, aby uvedené stavby boli odovzdané v zmluvne dohodnutom termíne. Skutočnosťou však zostáva, že je evidentné, že niektorí zhotovitelia majú zásadný problém na týchto stavbách. Konkrétne viete, o ktoré stavby ide. A opäť musím pripomenúť, že dôvod, prečo to tak je, je politika nízkych cien, z ktorých ste si robili práve vy politický manifest. Jej dopady dnes cítia drobní živnostníci a malí podnikatelia na celom Slovensku. Už v roku 2011 sme upozorňovali, že takéto ceny, ktoré boli za vašej vlády vysúťažené, nie sú reálne. A dnes sa to potvrdzuje na mnohých, mnohých stavbách. A priznávajú to verejne a otvorene predstavitelia všetkých týchto firiem. Čiže napriek tomu, že do stavebníctva ide dnes zvýšený objem peňazí ako v minulosti, snažíme sa zrýchlene preplácať faktúry. Dostali sa najvýznamnejšie spoločnosti na našom trhu na hranu bankrotu a už je jasné, že to bude mať jednoducho vplyv na lehoty výstavby. Ja ale verím, že práve pri týchto dvoch konkrétnych to neohrozí v prvom rade čerpanie eurofondov. Ak tu aj dôjde k nejakým posunom časovým, tak sa budeme musieť s tým zmieriť. Smutnou časťou je, že dnes akýmkoľvek zákonom, ktorý aj vy často spomínate, nenapravíte tieto chyby minulosti. A taktiež chcem pripomenúť, že ministerstvo spravodlivosti pripravuje komplexný materiál, ktorý by mal riešiť práve zmluvné vzťahy medzi dvomi súkromnými spoločnosťami, čo je aj prípad subdodávateľov, zhotoviteľov. A netýka sa to určite len stavebného sektora. Čiže ten váš návrh, ktorý pri každej možnej príležitosti skloňujete, je podľa môjho názoru jednak nedostačujúci a len čiastkový a neriešil by tú situáciu tak komplexne, ako v tomto prípade je to nutné. (Prerušenie vystúpenia predsedajúcou.)